Prvi gosti počeli su "kapati" u izborni stožer predsjedničkog kandidata Miroslava Škore u zagrebački hotel Dubrovnik nešto prije 18 sati. Jasno, brojne novinarske, snimateljske i fotoreporterske ekipe tada su već bile spremne.

Dok smo kratili vrijeme do okončanja izborne šutnje, do zatvaranja birališta u 19 sati, popričali smo s par Škorinim simpatizera, među ostalim i s HDZ-ovim saborskim zastupnikom Stevom Culejom.

Na naše pitanje očekuje li izbacivanje iz stranke, nakon što su iz vrha HDZ-a u više navrata poručili stranačkim dužnosnicima da se ne "igraju" i da od svih očekuju nedvosmislenu podršku HDZ-ovoj kandidatkinji Kolindi Grabar-Kitarović.

- Zabole me ona stvar! - kratko je i jasno odgovorio Stevo Culej.

Dok su Škorini gosti pristizali, svi nestrpljivo očekujući objavu prvih izlaznih anketa, vrijeme su im kratili tamburaši svirajući slavonske narodne pjesme.

U Škorinom stožeru očekuju tristotinjak gostiju na dočeku rezultata prvog kruga predsjedničkih izbora.